1Melekisedeki e Mutwa va ku Salemu, na mutambisi va Nguluvi umuvina. Abulahamu peapilukige ihuma kwigalu kwe avawulige avatwa, Melekisedeki atang'ine nave, swe akumufunyilila, 2nave Abulahamu amomolye pichumi fya ifinu mbefili fyeeakolye uwuganusi wa ilitawa lyakwe Kwekutigila Melekisedeki ye, “Umutwa va uwugolofu”; na, kangi pakuva e Mutwa va ku Salemu, litawa lyakwe kangi kwekutigila, “Umutwa va uwikalakunoga.” 3Udade nu yuve sivitambulwa nambi, na kangi nambi ulukolo lwakwe silwitambulwa; silwilongwa ulusika lwa ukwegalwa na ulwa afwe panili. Uyu ihwana na Umwana va Nguluvi, na iva peavelaga mutambisi mbepali na mbepali. 4Sweno, mwiwona ulwa umunu uyu lwee mutambule. Kukwetu Abulahamu amomolye fya pichumi fya ifinu mbefili fyeeagalwe kwigalu. 5Tukulukagula kangi ulwa mu ndagilo, avana va Levi avatambisi, vevene vevanoje ukutegula ifya pichumi uluhuma kuvanu, kwe kutigila kwa vanyalukolo vawo, nambi na avene nawo visukulu va Abulahamu. 6Neke uyo Melekisedeki sie va ulukolo lwa Levi, nambi ndahihyo anuche ifya pichumi ukuhuma kwa Abulahamu; kangi amufunyilye umwene yee mupele uluhuviso. 7Sipololi ulukani lwa ukusina nambi padodo, ulwa na mbepali yeakumufunyilila uyungi aiva muvina ukumulutila yula yeifunyililwa. 8Kangi, iwo avatambisi vevakwanukila ifya pichumi, ve vanu ve vifwisaga; neke lino ipa yevakwanukila ifya pichumi kwekuta Melekisedeki itigilwa uyu sifwisagi. 9Twihwana lino, ukutigila ulwa Abulahamu peatawulige ifya pichumi, Levi (ye avanakwe vakwanukila ifya pichumi) nave atawe ifya pichumi. 10Pakuva Levi esalegalwa nda, neke iva wita wanda e mumo mumuvili gwa ukukwe Abulahamu, ulusika lwe Melekisedeki peakwitang'ana na ukukwe. 11Lino wone uwukwilanikile wewuvelage wutufiche ukukola uwutambisi wa Avalevi (pakukola mwalulo avanu vanuche indagilo), mbi kwekuva na kuguluma kwa umutambisi yungi se mumigosekese ja Melekisedeki, pesi yula hela yeitambula mumigosekese ja Haluni? 12Pakuva uwutambisi pewupitwike, lwindahihyo na indagilo naso sipitukage. 13Nave Umutwa vetu ye mbesili iso sikumulonga yu mwene, e va ulukolo ulungi, na sipwali va mulukolo lwakwe nambi yumwi yeapigite pala pifunyo iva mutambisi. 14Lulonge pelu ulwa umwene egalilwe mulukolo lwa Yuda ulukolo lwe Musa salulonzili pealongige isa avatambisi. 15Kangi ulukani ulu lulipelu hilo Umutambisi uyungi yeihwana na Melekisedeki yeakawonike. 16Uyo siapelitwi uwutambisi ukukola indagilo na uwulagise wa avanu uwakwanangika, pesi kwa uludali lwa uwumi uwutasila. 17Pakuva Uwandike Uwelu witigila, “Veve wi mutambisi kitasila, ukungendela imigosekese ja uwutambisi wa Melekisedeki.” 18Sweno, ululagi lula ululovela lwahesiwe pakuva lwe luhomefu na silwanosigi kinu. 19Pakuva indagilo sa Musa sisahwaniti ukukwisa ulukani lwelweluvesaga. Neke lino, apono pala pahalye uluhuvi ulunofu ululutye hilo, na uwimila lulo twihwana ukumuhegelela Nguluvi. 20Siwita lulo hela ipa pololi ulwilapo lwa Nguluvi. Kumbi ulusika lula lwe avangi pevapeligwe uwutambisi ulwilapo ulo silwepololi. 21Neke Yesu apelitwe uwutambisi kwa ulwilapo ulusika lwe Nguluvi amutigilige: “Umutwa ilapite, na sisaapitula lweealulekite: ‘Veve wi mutambisi kitasila.’ ” 22Uwimila ukusutana uko, Yesu ave kipingiko cha ulufingano ulunofu ululutye hilo. 23Kangi kwina ukusutana ukuliwungi; iwo avatambisi avangi vewolofu pakuva vafwisige na sivahwaniti ukuva pevapigaga mbepali. 24Neke Yesu siindawe avene, umwene inana kitasila, uwutambisi wakwe siwihegagi kulumwene nangi. 25Uwimila lulo, umwene ihwana lino na mbepali ukuvapoka vala mbevali vevakumubitila Nguluvi ukugendela kulumwene, pakuva umwene inana kitasila avasukilage kwa Nguluvi. 26Sweno, Yesu ye mutambisi umuvina yeakwilaniche hilo mu wugulumu wetu. Umwene mwelu, mugaya wananzi nambi nzanangifu mulumwene; asumuli mwa vanyanzanangifu na apelitwe indolo mbaka kuchanya. 27Umwene siindawe vala avatambisi avavina avangi; silumuvaji ukutawula inambika wekwache, ivangila inambika ya inzanangifu sakwe yumwene, pambele uwimila inzanangifu sa avanu vangi. Umwene apigite ulo sukumwi hela peitawulige yumwene nambika, na iyo yikwila mu imisika mbegili. 28Nachene ululagilo lwa Musa lwalwihagula avahomefu ukuva vatambisi vavina; neke ulwilapo lwa Nguluvi lwealuvikite mu mwilapo na lwelwahumite mu mbele ya ululagilo lumuhagwe Umwana yeavikitwe akwilaniche kitasila.
bem_Latn